બાય ગોડ ને માય ગોડ ! આ મુવી એટલી તો નેચરલી શૂટ થયેલી છે કે લાગે જ નહીં કે પડદા પર કંઈક ચાલી રહ્યું છે ! જાણે લાગે કે બારીમાંથી કોઈના બાળપણમાં ડોકિયું કરતા હોઈએ ! ફ્રીદા અને એના , આ બેય ટબુકડી’ઓએ તો રંગ રાખ્યો છે બાપ! મુવીમાં 70%થી વધુ તો હિસ્સો આ બેય જોગમાયા’ઓએ જ રોક્યો છે અને આ બંનેની હરએક રમત , દોડાદોડી , મેજીકલ અને ઇલ’લોજિકલ વાતો તમે જુઓ તો લાગે કે આ દ્રશ્યોનું શૂટિંગ કેવી રીતે શક્ય બન્યું હશે ? આ મુવી’નું કોઈ શૂટિંગ હશે જ નહીં અને આ બંનેય ટેણકીઓ જયારે વાતો/ધમાલ કરતી હશે ત્યારે ચુપકેથી રેકોર્ડિંગ કરી લેવાયું હશે – પણ ના ! રાઇટર કમ ડિરેક્ટર એવી Carla Simón અને બાળકની ઊંચાઇએથી મહત્તમ સિનેમેટોગ્રાફી જેણે કરેલ છે એવા Santiago Racaj’ની આ જુગલજૉડીએ જ આ મેજીકલ માસ્ટરપીસ શક્ય બનાવ્યું છે. આ બેય બાળકીઓના કાસ્ટિંગ’માં જ એટલી બધી મથામણ થયેલી અને આખરે આ બેય’ના એક સંયુક્ત ઓડિશન કમ મસ્તીમજાકમાં જ આ બંનેને સિલેક્ટ કરી લેવાયેલા – પાછું ફ્રીદા’ના મેઈન કેરેક્ટર માટે અંદાજે 1000 જેટલી છોકરીઓના સ્ક્રીન-ટેસ્ટ લેવાયેલા કે જેમાં 998’મે ક્રમે Laia Artigas હતી કે જે આખરે ફ્રીદા બની!